Et russisk militærflys manøvrer syd for Malmø i går fik kampfly fra både Sverige og Danmark til at gå på vingerne.

Maskinen fløj tæt på dansk luftrum i et område, der benyttes af almindelige rutefly på vej til og fra Kastrup.

Det danske flyvevåben reagerede ved at sende to F-16-maskiner i luften, hvor de ifølge det danske forsvars oplysninger til Politiken kunne konstatere, at der var tale om et fly fra Ruslands militær. Maskinen var ikke på noget tidspunkt under sit togt inde over dansk territorium, understreges det.